Güiquipedia

La Güiquipedia (Wikipedia nel original ingrés) es una ciclopédia libri i polígrota de la Hundacion Wikimedia (una organizacion sin ánimu de lucru). Los sus mas de 17 millonis d'artícalus en 278 luengas i dialeutus án siu redataus conjuntamenti por voluntarius de tol mundu, i práticamenti cualesquiel pressona con acesu al proyeutu puei editá-los. Eniciá en jeneru de 2001 por Jimmy Wales i Larry Sanger, es ogañu la mayol i mas populal obra de consulta en Internet. Dende la su hundacion, Wikipedia no solu á ganau en populariá —s'alcuentra entre los 10 sitius web mas popularis del mundu— sinu que el su déssitu á propiciau l'aparicion de proyeutus gelmanus. Hueraparti, dessestin albondu detratorus. Entre ellus, angunus l'án estau acusandu de parcialiá sistémica e inconsistencias, con créticas centrás sobri lo que angunos llaman antielitismu. Otras créticas án estau centrás ena su suscetibiliá de sel vandalizá i ena aparicion d'enformacion falsa o no verificá, enque estúdius señalan que el vandalismu generalmenti es esborrau con prontitú.

De las 278 edicionis, treci superan los 300.000 artícalus: ingrés, alemán, francés (que amás superan el millon), polacu, italianu, japonés, español, portugués, neerlandés, russu, suecu, chinu i catalán. La Wikipedia n'estremeñu está mu por detrás, estandu a ancançal los 3500 artícalus.

 Políticas 

 Por causa de la diversidá i númiru participantis i ideologías, Güiquipedia precura de entagal los sus endilguis de la horma mas apurá que se puea. El ojetivu no es escrevil endilguis dende una almiración, sino presental abiertamenti ca postura a tentu dun tema concretu.
 Se gastan un númiru convencionis tocantis al nombri los endilguis, optandu preferentimenti pola versión más gastá corrientimenti.
 Las caravas a tentu del conteníu i edición dun endlrgui se hazin enas páginas carava los endilguis i no enos propius endilguis.
 Ai un númiru temas que son hondeaus ahuera la Güiquipedia por no sel ciclopédicus sensu stricto. Un suponel: La Güiquipedia no contién definicionis dicionarius (comu verbus, aljetivus, etc.)

 Neutralidá de conteníus 
Es corrienti que angunas pressonas se vaigan ahumás por ideologías políticas, lingüísticas o almiracionis deferentis o que chocan conas sus opinionis. Velaí la razón pola que Güiquipedia ludia, gracias que los gironis por enhiestal una neutralidá en el conocieru.

Ya que es imposibli que la conocencia sea assoluta i neutral, en angunus endilguis devi de dexal-si el ergullu pressonal pa huera i dal passu al proyetu Güiquipedia premitiendu la libertá opinión.

Es emportanti sabel i conocel que naidi es dueñu de endilgui dengunu espuestu ena Güiquipeya.

 Pressonal 
Los calavoraoris dela Güiquipedia obran de continu de horma voluntaria. Ain varias hormas de calavoral hueraparti de crial o engrandal endilguis: se puein aprical las convencionis d'estilu establecías p'aquellus endilguis que no las tienin, assitiá-lus por materia, corregil faltas d'ortografía, hondeal con testus con copyright i assina.

Pa calavoral no es mestel regristral-si, enque alos usuarius que no lo hazin se l'embilman ciertas acionis, comu votal ena toma decisionis. Angunus colavoraoris tienin la albeliá d'aconllegal angunas operacionis hueraparti, comu el aborramientu d'endilguis, el atarugu páginas i tó essu. Sin embargu, estus usuarius no tienin capacidá de decisión mayol que la de qualquiera otra pressona, i las sus acionis se devin de acistal a las políticas adotás por tola comunidá.
Categoría:Güiquipeyas